Δημοσίευση αίτησης καταχώρισης ονομασίας σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2022/C 252/08)

Η παρούσα δημοσίευση παρέχει το δικαίωμα ένστασης κατά της αίτησης σύμφωνα με το άρθρο 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1) εντός τριών μηνών από την ημερομηνία της παρούσας δημοσίευσης.

ΕΝΙΑΙΟ ΕΓΓΡΑΦΟ

«OKTOBERFESTBIER»

Αριθ. ΕΕ: PGI-DE-1034 – 23.8.2012

ΠΟΠ ( ) ΠΓΕ (X)

1. Ονομασία/-ες [ΠΟΠ ή ΠΓΕ]

«Oktoberfestbier»

2. Κράτος μέλος ή τρίτη χώρα

Γερμανία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 2.1 Μπίρα

3.2. Περιγραφή του προϊόντος που φέρει την προβλεπόμενη στο σημείο 1 ονομασία

Βαθυζύμωτη μπίρα με

Αρχική περιεκτικότητα σε γλεύκος σε %: 13,6-14,0 Περιεκτικότητα σε αλκοόλη κατ’ όγκο %: 5,3-6,6 Χρώμα (EBC): 6,0-28,0 μονάδες, Πικρές ουσίες (EBU): 16,0-28,0 μονάδες,

Ανοιχτή, ξανθιά, κεχριμπαρένια ή σκουρόχρωμη, με γεύση που ποικίλλει από γεμάτη, πολύ ήπια, απαλή ή με άρωμα βύνης έως και ελαφρύ άρωμα λυκίσκου με πολύ ελαφρά πικρή γεύση ή πολύ έντονη και ελάχιστα γλυκιά γεύση.

Για τις ως άνω τιμές ισχύουν τα περιθώρια ανοχής τα οποία προβλέπονται από τη νομοθεσία και αναγνωρίζονται από τις αρμόδιες αρχές παρακολούθησης των τροφίμων στη Βαυαρία.

Η διαδικασία παραγωγής εκτελείται σύμφωνα με τον νόμο του Μονάχου περί καθαρότητας, ο οποίος εκδόθηκε το 1487, όπως περιλαμβάνεται στο άρθρο 9 παράγραφος 1 του προσωρινού νόμου για την μπίρα (VorlBierG).

Το νερό πρέπει να προέρχεται από στρώματα της τριτογενούς περιόδου τα οποία απαντώνται στην κοιλάδα με αποστρογγυλωμένες κροκάλες στην περιοχή της πόλης του Μονάχου. Τα βαθιά φρέατα από τα οποία αντλείται σήμερα το νερό φτάνουν σε βάθος τα 140-250 m, ανάλογα με την τοποθεσία. Το νερό από το δημοτικό δίκτυο ύδρευσης του Μονάχου δεν πληροί αυτές τις προϋποθέσεις.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

Τα συστατικά πρέπει να είναι βύνη κριθής, λυκίσκος, μαγιά και νερό. Το νερό πρέπει να προέρχεται από στρώματα της τριτογενούς περιόδου τα οποία απαντώνται στην κοιλάδα με αποστρογγυλωμένες κροκάλες στην περιοχή της πόλης του Μονάχου.

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Ολόκληρη η διαδικασία παραγωγής της «Oktoberfestbier» πρέπει να εκτελείται στην περιοχή της πόλης του Μονάχου. Αρχίζει με τη βυνοποίηση και την πολτοποίηση και τελειώνει μετά από περίοδο αποθήκευσης 4 έως 11 εβδομάδων, κατά τη διάρκεια της οποίας η «πράσινη» μπίρα εμπλουτίζεται φυσικά με ανθρακικό οξύ και ωριμάζει έως ότου αποκτήσει την πλήρη γεύση της.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

—

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Η μπίρα φέρει την επισήμανση «Oktoberfestbier». Σύμφωνα με το άρθρο 12 παράγραφος 3 του κανονισμού (ΕΕ) αριθ. 1151/2012 σε συνδυασμό με το άρθρο 13 παράγραφος 3 του εκτελεστικού κανονισμού (ΕΕ) αριθ. 668/2014, στις ετικέτες εμφανίζεται το σύμβολο της Ένωσης που συνδέεται με ΠΓΕ, καθώς και η καταχωρισμένη ονομασία.

4. Συνοπτική οριοθέτηση της γεωγραφικής περιοχής

Έδαφος της πόλης του Μονάχου.

5. Δεσμός με τη γεωγραφική περιοχή

Ιδιαιτερότητα της γεωγραφικής περιοχής

Η φήμη και η ιδιοτυπία της «Oktoberfestbier» που παρασκευάζεται εντός των ορίων της πόλης του Μονάχου είναι αποτέλεσμα τόσο μιας παραδοσιακής μεθόδου παραγωγής που έχει διατηρηθεί μέσα στους αιώνες όσο και της εξαιρετικής φήμης του Oktoberfest του Μονάχου.

Το 1487 ψηφίστηκε ο «νόμος του Μονάχου περί καθαρότητας». Εκτός από τον καθορισμό των συστατικών της μπίρας, ο νόμος όριζε επίσης ότι η μπίρα έπρεπε να υποβάλλεται σε «έλεγχο της μπίρας» (που είναι πλέον γνωστός ως έλεγχος ποιότητας). Ο εν λόγω κανόνας εξακολουθεί να ισχύει σήμερα, ως άρθρο 9 παράγραφος 1 του προσωρινού νόμου για την μπίρα (VorlBierG).

Μια άλλη ιδιαιτερότητα είναι η χρήση νερού από βαθιά φρέατα στην περιοχή της πόλης του Μονάχου, το οποίο προέρχεται από στρώματα της τριτογενούς περιόδου (σε βάθος περίπου 250 m). Όπως προκύπτει από το μέρος 2 του βιβλίου Geschichte der Spatenbrauerei (Ιστορία της ζυθοποιίας Spaten) του Fritz Sedlmayr, στα μέσα του 19ου αιώνα τα φρέατα σκάβονταν σε βάθος 200 m.

Στο βιβλίο Lowenbräu του Wolfgang Behringer αναφέρεται επίσης η εκσκαφή βαθιών φρεάτων την περίοδο γύρω από το 1900.

Η πώληση μπίρας στο Oktoberfest, που την περίοδο εκείνη αποτελούσε το καθαρότερο ποτό, ανάγεται στο πρώτο Oktoberfest το 1810 με αναφορά στις «Traiteuren» (εξειδικευμένες επιχειρήσεις εστίασης), οι οποίες είχαν άδεια να σερβίρουν μπίρα και οίνο. [Πρβλ. 175 Jahre Oktoberfest (175 χρόνια Oktoberfest), επετειακή έκδοση του δήμου του Μονάχου, Μόναχο 1985 ή «tz» της 16ης Ιουλίου 2010].

Το Oktoberfest ξεκίνησε το 1810 από μια ιπποδρομία που πραγματοποιήθηκε σε λιβάδι εκτός της πόλης για τον εορτασμό του γάμου του πρίγκηπα Λουδοβίκου I της Βαυαρίας και της πριγκίπισσας Θηρεσίας του Saxe-Hildburghausen. Σήμερα, το Oktoberfest, στο οποίο οι κάτοικοι του Μονάχου αναφέρονται στοργικά ως «Wies’n» [λιβάδια], πραγματοποιείται κάθε χρόνο από τα μέσα Σεπτεμβρίου έως τις αρχές Οκτωβρίου στο ίδιο λιβάδι έκτασης 42 εκταρίων, το «Theresienwiese», που βρίσκεται στο μέσο της πόλης και εξακολουθεί να φέρει σημάδια από την ιπποδρομία εκείνης της περιόδου. Παράλληλα με το Oktoberfest, κάθε 4 έτη πραγματοποιείται το Κεντρικό Φεστιβάλ Γεωργίας, το οποίο πραγματοποιήθηκε για πρώτη φορά το 1811. Το 200ό Oktoberfest πραγματοποιήθηκε το 2010 και στήθηκε ένα ειδικό «ιστορικό τμήμα», το οποίο περιλάμβανε ιπποδρομίες και επιδείξεις με ζώα. Έκτοτε, το τμήμα αυτό μεταμορφώθηκε μερικώς και μετονομάστηκε σε «Oide Wiesn» [παλιό Oktoberfest].

Το Oktoberfest ξεκινά με τον εν ενεργεία δήμαρχο της πόλης του Μονάχου να τρυπά το πρώτο βαρέλι «Oktoberfestbier», μια παράδοση που ξεκίνησε το 1950 με τον τότε δήμαρχο Thomas Wimmer. Πριν από το τρύπημα του πρώτου βαρελιού μπίρας, οι εστιάτορες παρελαύνουν προς τα περίπτερά τους στον χώρο του Oktoberfest με άμαξες διακοσμημένες με άνθη, συνοδευόμενοι από δημάρχους και συμβούλους, ιππήλατα άρματα που μεταφέρουν σερβιτόρους και τα μεγαλοπρεπή καροτσάκια των ζυθοποιίων του Μονάχου. Η είσοδος των εστιατόρων και των ζυθοποιίων, μαζί με το τρύπημα του πρώτου βαρελιού, μεταδίδονται ευρέως σε όλο τον κόσμο από την τηλεόραση και το διαδίκτυο, όπως και η μεγαλύτερη στον κόσμο παρέλαση ανθρώπων με στολές και τουφέκια, η οποία πραγματοποιείται την επόμενη ημέρα και θεωρείται από πολλούς το αποκορύφωμα των εναρκτήριων εορταστικών εκδηλώσεων του Oktoberfest.

Η παγκόσμια φήμη της οποίας χαίρει στις μέρες μας η «Oktoberfestbier» βασίζεται εν μέρει στο γεγονός ότι εισήχθησαν καινοτομίες στον τομέα της ζυθοποιίας σε πρώιμο στάδιο στο Μόναχο, με καθοριστικό αντίκτυπο στην ποιότητα της μπύρας. Στις καινοτομίες αυτές περιλαμβάνεται, μεταξύ άλλων, το πρώτο μηχάνημα ψύξης που ανέπτυξε ο Carl von Linde το 1873. Η επιτυχία του μηχανήματος, το οποίο χρησιμοποιήθηκε για πρώτη φορά σε ζυθοποιία στο Μόναχο, είχε ως αποτέλεσμα να χρησιμοποιηθεί από άλλες ζυθοποιίες του Μονάχου και αργότερα σε ολόκληρο τον κόσμο, με τη μορφή ψυγείων. Το μηχάνημα αυτό ήταν σημαντικό διότι για πρώτη φορά υπήρχε δυνατότητα συνεχούς παραγωγής και αποθήκευσης μπίρας της ίδιας υψηλής ποιότητας και σε οποιαδήποτε επιθυμητή ποσότητα, ανεξάρτητα από το κλίμα και την εξωτερική θερμοκρασία. Με τον τρόπο αυτό κατέστη δυνατή η εκ των προτέρων παραγωγή μεγάλων ποσοτήτων μπίρας για μεγάλες εκδηλώσεις, καθώς και η αποθήκευση και το σερβίρισμα μπίρας επί τόπου, χωρίς απώλεια ποιότητας.

Ένας από τους βασικούς παράγοντες της εξαιρετικής φήμης της «Oktoberfestbier» είναι ότι παρασκευαζόταν ειδικά για το Oktoberfest. Αυτό το προϊόν υψηλής ποιότητας δεν διατίθεται πλέον μόνο στο Oktoberfest, αλλά πωλείται επίσης σε ολόκληρο τον κόσμο, με την ετικέτα «Oktoberfestbier».

Παρότι ο δήμος του Μονάχου σταμάτησε να προωθεί το Oktoberfest από το 1985, στο πλαίσιο επίσημης παγκόσμιας έρευνας το 91 % όσων απάντησαν δήλωσαν ότι γνώριζαν το Oktoberfest. Συναφώς, σε άρθρο της Frankfurter Allgemeine Sonntagszeitung της 20ής Οκτωβρίου 1997 αναφέρονταν τα εξής: «Το φεστιβάλ έχει τόσο διεθνή χαρακτήρα! Παρόλο που ονομάζεται Oktoberfest του Μονάχου, είναι ξεκάθαρο ότι πολλοί από τους επισκέπτες προέρχονται από το εξωτερικό, καθώς μιλούν αγγλικά, ιταλικά, γαλλικά, ιαπωνικά και άλλες λιγότερο αναγνωρίσιμες γλώσσες, ενώ η πραγματική διάλεκτος της Βαυαρίας δεν ακούγεται σχεδόν ποτέ».

Ιδιοτυπία του προϊόντος

Συναφώς, στην επίσημη δημοσίευση του δήμου του Μονάχου για τον εορτασμό της 200ής επετείου του Oktoberfest αναφέρεται ότι «μια ξεχωριστή “Oktoberfestbier” αναπτύχθηκε σταδιακά μόλις από το 1872». Στο βιβλίο 175 Jahre Oktoberfest 1810 bis 1895 [175 έτη από το Oktoberfest 1810-1895] των Richard Bauer και Fritz Fenzl αναφέρεται ότι το 1872 σερβιριζόταν μια ιδιαίτερα δυνατή μπύρα με υψηλή αρχική περιεκτικότητα σε γλεύκος. Στο βιβλίο του με τίτλο München, Bier, Oktoberfest [Μόναχο, Μπίρα και Oktoberfest], ο Hans Glöckle αναφέρει ότι την περίοδο εκείνη οι κάτοικοι του Μονάχου έπρεπε να καταβάλουν το υψηλό ποσό των 12 kreutzers για «Oktoberfestbier»· ωστόσο, αντί να διαμαρτυρηθούν για την τιμή, έπιναν την μπίρα «με ευλάβεια και ικανοποίηση εκτιμώντας την ιδιαίτερη ποιότητά της». Και συνεχίζει: «Από το 1872 και μετά η “Märzen” (“μπίρα του Μαρτίου”), με αρχική περιεκτικότητα σε γλεύκος 13 % και περιεκτικότητα σε αλκοόλη 4,1 %, έγινε η κατ’ εξοχήν μπίρα του Oktoberfest και διατήρησε αυτή την ιδιαίτερη θέση μέχρι μετά τον Δεύτερο Παγκόσμιο Πόλεμο». Από το 1950 έκανε την εμφάνισή της μια ελαφρύτερη παραλλαγή, η οποία άρεσε περισσότερο στους επισκέπτες του Oktoberfest εκείνης της εποχής, παρότι επί του παρόντος παρατηρείται αναγέννηση της κεχριμπαρένιας μπίρας.

Η «Oktoberfestbier» είναι μπίρα η οποία παρασκευάζεται από ζυθοποιίες που βρίσκονται εντός της γεωγραφικής περιοχής ειδικά για το Oktoberfest, όπου σερβίρεται σε μεγάλες ποσότητες· η πτυχή αυτή αποτελεί ιδιαίτερη προσδοκία των καταναλωτών. Η «Oktoberfestbier» διαφέρει από άλλες μπίρες φεστιβάλ λόγω του νερού που χρησιμοποιείται, της υψηλότερης ελάχιστης αρχικής περιεκτικότητας σε γλεύκος (13,6 %), της χαμηλότερης μέγιστης αρχικής περιεκτικότητας σε γλεύκος (14,0 %), της υψηλότερης περιεκτικότητας σε αλκοόλη (5,3-6,6 %) και της υψηλότερης βασικής τιμής πικρότητας (16 μονάδες EBC), σε συνδυασμό με μια χαμηλότερη μέγιστη τιμή πικρότητας (28 μονάδες EBC). Λόγω της μέγιστης τιμής των 28 μονάδων πικρότητας, οι μπίρες δεν είναι πολύ πικρές και χαρακτηρίζονται συνήθως από γεμάτη, πολύ ήπια γεύση, σύμφωνα με τις προτιμήσεις που επικρατούν στη Νότια Βαυαρία εδώ και δεκαετίες.

Οι μέθοδοι παραγωγής που βασίζονται στον νόμο περί καθαρότητας του 1487 και η επακόλουθη μοναδική πείρα και εμπειρογνωσία των ζυθοποιίων που βρίσκονται στη γεωγραφική περιοχή έχουν ως αποτέλεσμα οι καταναλωτές να συνδέουν την «Oktoberfestbier» με την προσδοκία εξαιρετικής ποιότητας.

Η ιδιαίτερη θέση και η φήμη της «Oktoberfestbier» αναγνωρίζονται εντός της Γερμανίας και διεθνώς. Πολλά άρθρα ευρωπαϊκών εφημερίδων αναφέρονται στο Oktoberfest σε σχετικά στενή σχέση με την μπίρα. Σε 74 άρθρα βρετανικών εφημερίδων που δημοσιεύθηκαν μεταξύ 1995 και 2012, η μπίρα και το Oktoberfest αναφέρονται ευρέως ως «πασίγνωστα», «παγκοσμίως γνωστά», «φημισμένα» κ.λπ. Σε ορισμένα μάλιστα άρθρα περιγράφεται η μπίρα. Ήδη το 1955, ο δρ Kuballe έγραψε σε άρθρο στην Industrie-Kurier-Düsseldorf σχετικά με το Oktoberfest τα εξής: «Το φεστιβάλ, που ήταν κυρίως ένας ετήσιος εορτασμός στο Μόναχο τον περασμένο αιώνα, έχει γίνει το μεγαλύτερο στην Ευρώπη». Και πρόσθεσε: «Σε ταξιδιωτικά φυλλάδια στην Ευρώπη και στις ΗΠΑ παρουσιάζεται όλο και περισσότερο ως μια πετυχημένη εκδήλωση την οποία πρέπει κανείς τουλάχιστον να επισκεφθεί». Το 1996 ο Paul Delany έγγραψε στη βρετανική εφημερίδα The Sun: «Οι επισκέπτες στο μεγαλύτερο φεστιβάλ μπίρας στον κόσμο ήπιαν πέρσι σχεδόν εννέα ΕΚΑΤΟΜΜΥΡΙΑ μπίρες. Και φέτος οι διοργανωτές του 163ου Oktoberfest στο Μόναχο της Γερμανίας αναμένουν ότι περισσότεροι από επτά εκατομμύρια επισκέπτες θα πιουν ακόμη περισσότερο». Το 2003 ο Derek Scally της The Irish Times έγραψε: «... η γνήσια Oktoberfestbeer. Δύσκολο να τη βρει κανείς εκτός Μονάχου, αλλά αξίζει να ψάξει». Το 2006 η Frankfurter Allgemeine Sonntagszeitung αποκάλεσε το Oktoberfest «το μεγαλύτερο φεστιβάλ μπίρας στο ηλιακό σύστημα». Το 2011 η ίδια εφημερίδα ανέφερε σε άρθρο ότι «κανένα αφιέρωμα στο Μόναχο δεν είναι πλήρες χωρίς αναφορά στο Oktoberfest». Αυτό καθιστά σαφές πόσο σημαντικό είναι το Oktoberfest, και ως εκ τούτου η «Oktoberfestbier», για το Μόναχο.

Η ιδιαίτερη θέση της «Oktoberfestbier» αντικατοπτρίζεται σε γερμανικά και διεθνή λογοτεχνικά έργα από πολλά διαφορετικά είδη. Ως παραδείγματα μπορούν να αναφερθούν το Manuale della birra [Εγχειρίδιο μπίρας] και αποσπάσματα από τα ακόλουθα βιβλία: L’Oktoberfest de Munich: portée sociale et politique [Ο κοινωνικοπολιτικός αντίκτυπος του Oktoberfest του Μονάχου] του Thomas Landwehrlen, 2005: «… première place la Wiesn-Bier (ou Oktoberfestbier), cette bière spécialement brassée pour l’occasion …» [... πρώτη θέση, Wiesn-Bier ή Oktoberfestbier, μια μπίρα που παρασκευάζεται ειδικά για την περίσταση]· και The Oxford Companion to Beer των Oliver Garret και Tom Colicchio, 2011: «Η τωρινή Spaten Oktoberfestbier εξακολουθεί να βασίζεται σε μεγάλο βαθμό σε αυτή τη συνταγή του 1872. Τον 19ο [αιώνα] [...] μεγάλο μέρος της βύνης βάσης σε märzenbier και oktoberfestbier [...]» Το παρακάτω κείμενο περιέχεται στο βιβλίο του Ben McFarland του 2009 με τίτλο World’s Best Beers – One thousand craft brews from cask to glass: «Από τεχνική άποψη, η γνήσια μπίρα του Oktoberfest μπορεί να παρασκευάζεται μόνο εντός των ορίων της πόλης του Μονάχου, από ζυθοποιούς που συμμετέχουν στο [...]».

Η υπεροχή της «Oktoberfestbier» αναγνωρίζεται όχι μόνο από τις ζυθοποιίες, αλλά και στον Τύπο και τη λογοτεχνία. Για παράδειγμα, το 2005 η εφημερίδα Welt am Sonntag αναφέρθηκε στην «Oktoberfestbier» στο πλαίσιο των χρωμάτων της γερμανικής εθνικής σημαίας, της ομοσπονδιακής κυβέρνησης και των σχετικών χρωμάτων των κύριων πολιτικών κομμάτων στη Γερμανία: «Όταν ξεκινήσει το Oktoberfest την Κυριακή, θα σκεφτόμαστε περισσότερο την μπίρα παρά τις εκλογές». Και στη συνέχεια: «Τότε δεν θα κυριαρχεί το μαύρο ή το κόκκινο, αλλά το χρυσό, το υγρό χρυσό — η καλύτερη μπίρα της Βαυαρίας». Το 2009 άρθρο εφημερίδας περιέγραψε την «Oktoberfestbier» από τη σκοπιά των διεθνών καταναλωτών με τις εξής λέξεις: «Μια μπίρα που τραβά την προσοχή του κόσμου». Αργότερα, σε άρθρο του 2011 με τίτλο «Oktoberfestbier», γράφτηκε με σαφή και συνοπτικό τρόπο: «Ένα πράγμα είναι σίγουρο: όλες οι “Wiesnbiere” που παρασκεύασαν οι ζυθοποιίες για το φετινό Oktoberfest είναι τέλειες». Αυτές οι αξιολογήσεις στον Τύπο ταυτίζονται με την περιγραφή του συγγραφέα Thomas Wolfe σχετικά με την επίσκεψή του στο Oktoberfest το 1928, όπου τονίζει την υπεροχή της «Oktoberfestbier»: «Ο αφηγητής, ανώνυμος όπως το δέος και η ευφορία που τον κατέκλυσαν αμέσως στο Wiesn, πρέπει να ρωτήσει για να κατανοήσει το θέαμα: «Μπίρα;», ρώτησα, «Γιατί μπίρα; Γιατί έρχονται οι άνθρωποι εδώ για να πιουν μπίρα; Γιατί να στήνουν οι διάσημες ζυθοποιίες όλους αυτούς τους χώρους, όταν ολόκληρο το Μόναχο είναι διάσημο για την μπίρα του και η πόλη διαθέτει εκατοντάδες μπιραρίες;» Ο σύντροφός του Heinrich απάντησε ότι είχε δίκιο, αλλά: «Αυτή είναι η “Oktoberfestbier”». Ο διάσημος δημοσιογράφος Michael Jackson με ειδικότητα στις μπίρες περιέγραψε επίσης τον απαράμιλλο χαρακτήρα της «Oktoberfestbier» ως εξής: «Η “Oktoberfestbier” έχει αφρό αλπικών διαστάσεων και εύγευστες νότες κρέμας και βύνης [...]».

Αιτιώδης σχέση που συνδέει τη γεωγραφική περιοχή με συγκεκριμένη ποιότητα, τη φήμη ή άλλα χαρακτηριστικά του προϊόντος

Η μακρά παράδοση παραγωγής της «Oktoberfestbier» για το φεστιβάλ στο Μόναχο, η πώλησή της στο παγκοσμίου φήμης και πασίγνωστο Oktoberfest, το οποίο υπάρχει εδώ και περισσότερα από 200 χρόνια, και ο ιδιαίτερος χαρακτήρας της ως γεμάτης, απαλής μπίρας, κάτι που θεωρείται ενοποιητικός παράγοντας, είχαν ως αποτέλεσμα να καταστεί η «Oktoberfestbier» γνωστή και δημοφιλής ειδική μπίρα στη Γερμανία και διεθνώς, της οποίας η φήμη, σχεδόν ως πρεσβευτής του Μονάχου, συνδέεται άρρηκτα με την πόλη και τον τρόπο ζωής σε αυτήν. Το φεστιβάλ στο οποίο γεννήθηκε και σερβίρεται η διάσημη «Oktoberfestbier» είναι γνωστό σε ολόκληρο τον κόσμο.

Μία από τις πρώτες αναφορές στο γεγονός ότι μόνον μπίρα η οποία παρασκευαζόταν από ζυθοποιίες που βρίσκονταν στη γεωγραφική περιοχή επιτρεπόταν να σερβίρεται στο Oktoberfest περιλαμβάνεται σε απόφαση των δημοτικών αρχών της πόλης σχετικά με το Oktoberfest, η οποία ίσχυε έως το 1850. Στη σειρά εγγράφων Miscellanea Bavarica Monacensia, τεύχος 100, με τίτλο Das Münchner Oktoberfest [Το Oktoberfest του Μονάχου], αναφέρεται εν συντομία ότι δεν επιτράπηκε σε τέσσερις εστιάτορες από τη γύρω περιοχή του Μονάχου να σερβίρουν στο Oktoberfest την μπίρα τους, η οποία προερχόταν από τον δήμο του Tölz (περίπου 45 χιλιόμετρα από το Μόναχο). Μόνον οι 18 εστιάτορες του Μονάχου, των οποίων η μπίρα προερχόταν από τις τοπικές ζυθοποιίες του Μονάχου, μπορούσαν να σερβίρουν τα προϊόντα τους στο Oktoberfest. Οι τέσσερις εστιάτορες της γύρω περιοχής έλαβαν άδεια να πωλούν τη μπίρα τους εκτός του Oktoberfest, σε κάποια απόσταση, στην περιοχή Sendlinger Höhe.

Οι κάτοικοι του Μονάχου συνδέουν την «Oktoberfestbier» με την ιστορία και τις παραδόσεις του Oktoberfest, τις οποίες μαθαίνουν στο δημοτικό σχολείο. Έτσι, η περίοδος κατά την οποία πραγματοποιείται το Oktoberfest συχνά περιγράφεται στο Μόναχο ως ανεξάρτητη «περίοδος», όπως η «Starkbierzeit» («περίοδος δυνατής μπίρας» τον Μάρτιο).

Κάθε χρόνο, επισκέπτες από όλο τον κόσμο συρρέουν στο Oktoberfest για να απολαύσουν τη συγκεκριμένη μπίρα στην παραδοσιακή ατμόσφαιρα. Σύμφωνα με τον δήμο του Μονάχου, πάνω από 6 εκατομμύρια άτομα είχαν κατά μέσο όρο επισκεφθεί το Oktoberfest σε καθένα από τα 10 έτη πριν από το 2010, καταναλώνοντας κατά μέσο όρο 6,24 εκατομμύρια λίτρα μπίρας στο εν λόγω φεστιβάλ.

Το γεγονός ότι η λέξη «Oktoberfestbier» συνδέεται όχι μόνο με μπίρα ιδιαίτερης ποιότητας αλλά και με την πόλη του Μονάχου αποδεικνύεται από δύο πρόσφατες έρευνες καταναλωτών.

Σε συμμετέχοντες σε έρευνα που πραγματοποιήθηκε στη Γερμανία το 1980 τέθηκε η εξής ερώτηση: «Φανταστείτε ότι σε παμπ ή κάποιοι φίλοι σας δίνουν ένα μπουκάλι μπίρας και η ετικέτα στο μπουκάλι φέρει την ένδειξη “Oktoberfest Beer”. Πού θα θεωρούσατε ότι παρασκευάστηκε;» Το 70 % των Γερμανών και το 84 % των Βαυαρών απάντησαν αμέσως «στο Μόναχο».

Στο πλαίσιο εμπειρικής έρευνας αγοράς που πραγματοποιήθηκε στην Αυστρία το 2008 διαπιστώθηκε ότι το 68,5 % όσων πίνουν μπίρα περιστασιακά γνώριζαν την ονομασία «Oktoberfestbier» και το 53,5 % της εν λόγω ομάδας συνέδεε τον όρο με την πόλη του Μονάχου.

Η σημασία της «Oktoberfestbier» για το Oktoberfest, την πόλη του Μονάχου και πέραν αυτής αποδεικνύεται, μεταξύ άλλων, από το γεγονός ότι η τιμή ενός «Maß» (ποτήρι 1 λίτρου) της «Oktoberfestbier» εξακολουθεί να αποτελεί αντικείμενο πολιτικού διαλόγου στο Μόναχο και στη Βαυαρία, σε αντίθεση με την τιμή της απλής μπίρας.

Το γεγονός αυτό εξετάστηκε σε άρθρο του Thiemo Heeg, της 21ης Σεπτεμβρίου 2003, στη Frankfurter Allgemeine Sonntagszeitung, στο οποίο αναφέρεται ότι «το σημαντικότερο ερώτημα πριν από το Oktoberfest του Μονάχου είναι πάντα το ίδιο: πόσο θα κοστίζει φέτος ένα λίτρο μπίρας;». Στο παρελθόν, το ζήτημα αυτό δεν ήταν πάντα προς συζήτηση. Το 1844, για παράδειγμα, «βαριά οπλισμένες» δυνάμεις εφεδρείας τέθηκαν σε επιφυλακή, καθώς υπήρξαν διαμαρτυρίες για την τιμή της μπίρας εκείνο το έτος και εκφράστηκαν φόβοι για επανειλημμένες διαμαρτυρίες (επίσημο περιοδικό Wiesn του δήμου του Μονάχου 200 Jahre Oktoberfest, Münchner Merkur και «tz»).

Παραπομπή στη δημοσίευση των προδιαγραφών

https://register.dpma.de/DPMAregister/geo/detail.pdfdownload/29500

(1) ΕΕ L 343 της 14.12.2012, σ. 1.